Rajska večer za svakoga tko voli jetrica, bubrege, pluća, brizle, jezike, tripice dakako, sva ta čudesa od hrane koja je nekada bila sirotinjska da bi danas bila priznata delicija kako to iznutrice i zaslužuju

Evo jedno, ne toliko teško koliko zabavno pitanje. Dakle: da je živio u Sloveniji, uzmemo li u obzir etimologiju, koji se naš političar vrlo lako mogao prezivati i Vampić!?

– Hmmm… Vampi su fileki, tripice… Tripalo!!!

– Tako je!

E da, valjalo je u petak navečer u zagrebačkom restoranu Bicko znati odgovore i na ovakva pitanja što ih je smislio ‘monstruozni’ um znane lovkinje iz kviza »Potjera« Morane Zibar. Nekako je i red i da ih se zna kad se već došlo na Nutrijadu – festivala iznutrica by Bicko, koliko je poznato jedini ovakve vrste u nas! Rajska je to večer za, rekla bi Zibar, ‘nutrije’ poput nje. Rajska večer za svakoga tko voli jetrica, bubrege, pluća, brizle, jezike, tripice dakako, sva ta čudesa od hrane koja je nekada bila sirotinjska da bi danas bila priznata delicija kako to iznutrice i zaslužuju.